נולדה באילת ובנעוריה למדה בקיבוץ מעגן מיכאל וברימון בית ספר למוסיקה. המוזיקה עליה גדלה ומקור השראתה הייתה בלוז, רוק, ג'אז ובעיקר שירי שנות השישים בסגנון פסטיבל וודסטוק. בגיל 16 שמעה לראשונה את ג'ניס ג'ופלין ואימצה בראשית דרכה רבים ממאפייני סגנון שירתה (אחד מהשירים הראשונים שפרסמו אותה הייתה הגרסה העברית לשירה של ג'ופלין Me and Bobby McGee אותו תרגמה לעברית ישראלית כ"אני וקובי שלי"). בשנת 2003, בגיל 17, ניגשה להבחן לתוכנית "כוכב נולד" הראשונה והודחה בשלב האודישן. בגיל 20 נישאה למוזיקאי אריאל קשת, בנם של יונה אליאן וששי קשת וחבר להקת פול טראנק, שהפיק את שלושת תקליטיה הראשונים (השניים התגרשו ב-2018).